《立春日赠仲珍弟》
元代·黄玠

阿父八十兄六十，弟亦今年五十五。千里一家同得春，春日春十行菜缕。

汝缘久别奉晨昏，我仍渐老怀乡土。常时相念惜相分，此日相娱喜相睹。

劳碌馀生病后身，陶写真情醉中语。共将卮酒拜亲前，岁岁亲前吾与汝。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。